Gustáv Murín

NÁVOD NA MANŽELSTVO

Aktualizované a rozšírené elektronické vydanie doplnené o reakcie čitateliek a čitateľov.

Text © Gustáv Murín, 2013

Grafická úprava a návrh obálky epub © stewejack, 2013

Vydalo: © iAdverti publishing 2013

epub produced by: © iAdverti publishing 2013

All rights reserved.

www.iadverti.com

Vydavateľ urobil všetky kroky na zistenie totožnosti autorov použitých fotografii a na získanie súhlasu k ich použitiu. Ak sa vyskytuje v knihe fotografické, alebo iné dielo, ktoré nebolo autorsky vysporiadané a ste preukázateľne nositeľom autorských práv, prosím, obráťte sa na vydavateľa.

No part of this book may be reproduced in any form or by any electronic or mechanical means including information storage and retrieval systems, without permission in writing from the author. The only exception is by a reviewer, who may quote short excerpts in a review.

Všetky práva vyhradené. Žiadna časť tejto publikácie nemôže byť reprodukovaná, uložená vo vyhľadávacom systéme alebo rozširovaná žiadnym spôsobom a v žiadnej forme bez predchádzajúceho súhlasu vydavateľa.

ISBN-978-80-8148-580-0

PREČO EXISTUJE MANŽELSTVO?

„Tati, prečo si sa vlastne ženil?“ pýta sa syn otca

A ten kričí na manželku: „No vidíš, ani to decko to nedokáže pochopiť!“

Aj podľa tohto vtipu by si niekto mohol myslieť, že manželstvo vynašiel Lucifer, aby sa muž a žena mali príležitosť denne hádať. Ale také jednoduché to nie je.

PREČO PRÁVE MY DVAJA?

Lásku na prvý pohľad vraj najlepšie vylieči druhý pohľad. Chantal Poullaine sa do Bolka Polívku zamilovala na prvý pohľad a kvôli nemu odišla zo svetáckej Ženevy do provinčného Brna. Ten druhý pohľad jej trval ďalších takmer desať rokov, než ju tá láska prešla. Ale herec Roman Luknár je dodnes ženatý so svojou španielskou láskou na prvý pohľad. Je v tom teda kus náhody a individuality. A aj nepredvídateľnosti, veď očakávania sú na oboch stranách celkom odlišné. Takto to opísal neznámy autor na internete:

BÁSEŇ ŽENY

Chcem muža, čo je krásny, múdry a silný,

milujúceho dlhé rozhovory.

Muža, ktorý myslí skôr než prehovorí.

Muža, čo prvý zavolá a nemešká nikdy.

Jeho zamestnanie je skvelé

a jeho konto pre mňa vždy otvorené.

Galantný pri stole, etikety znalý,

šiju diskrétne a nežne mi hladí.

Muža, čo moju dušu ocení

a lichôtku povedať nelení.

Takého muža chcem nekonečne milovať

a ako nežného priateľa stále zbožňovať.

BÁSEŇ MUŽA

Chcem hluchonemú nymfomanku s riadnymi kozami,

čo ma bude živiť, vlastní vináreň a lietadlovú loď.

Viem, že sa to nerýmuje, ale je mi to jedno.

Poučenie:

Podľa vykladačov Biblie je ideálom celibát, ale párové súžitie je ústupkom ľudskosti. Podľa vykladačov Koránu je ideálom párové súžitie, ale mnohoženstvo je ústupkom ľudskosti.

V duchu známeho výroku Winstona Churchilla o demokracii môžeme len konštatovať, že manželstvo je najhorší spôsob súžitia muža a ženy, aký si vieme predstaviť. Až na to, že lepší neexistuje.

I. VÝBER PARTNERA

ČO O TOM VIEME

Neexistuje snáď žiadne solídne kritérium, ako si vybrať partnera na celý život? Ale samozrejme, že existuje. Stačí sa opýtať prvého matrimoniológa (vedca skúmajúceho manželstvo), Dr. Miroslava Plzáka:

„Prvou podmienkou je pracovitosť. Z tej vyplýva aj určitá zodpovednosť. Manželstvo je podnik a ten s lenivým človekom nutne musí skrachovať. Druhou podmienkou solídneho manželstva je spoľahlivosť, schopnosť dodržať dohodu. Pre koho nie je sľub záväzný, ten v manželstve spôsobuje len problémy. Manželstvo samotné drží na troch S.“

SME S-S-S-VOJI

Dr. Plzák tie tri S opísal. A pozor, nemýľme sa, ani jedno nie je – sex. Sú to teda:

Súcit

Starosť

Súženie

Úspešné manželstvo stojí na tom, že si manželia poskytujú duševnú oporu tým, že súcitia s trápením partnera. Najlepšie to vystihol Miguel de Unamuno, autor Tragického pocitu života, keď povedal: „Láska je moja žena. Keď náhle pocíti bolesť v ľavej nohe, zabolí aj mňa na rovnakom mieste.“

Z toho vyplýva aj druhá podmienka úspešného súžitia, a to je starosť. Staráme sa o úspech nášho súžitia a tým aj o partnera. A nemusíme všetko za toho druhého vyriešiť, ale určite mu pomôže, keď ho aspoň vypočujeme a povzbudíme. Tá starosť môže byť aj v tom, že vieme, ako má rád slivkový lekvár a staráme sa, aby v chladničke nechýbal. On sa zase stará o riešenie problémov v domácnosti, na ktoré nestačíme. Vzájomná deľba starostí zachováva rodinu ako úspešný podnik.

No a do tretice je to súženie, keď nám neprítomnosť toho druhého citeľne chýba. Láska bez súženia je len polovičná. To sa nedá nacvičiť a ani vedome ovládať. Zato vždy poteší, keď vieme, že doma máme svoje miesto, ktoré počas našej neprítomnosti ostáva len pre nás. Do takej domácnosti sa každý rád vracia.

Keď mi to všetko pán doktor Plzák trpezlivo vysvetlil, trpko si povzdychol: „A keď toto vieme, môžeme sa opýtať – sú dnes milenci takí vzdelaní, že si práve tieto vlastnosti partnera overia alebo aspoň uvedomia? Pravdaže nie. A keď ich na to upozorníte, tak sa vám vysmejú.“

Mlčal som. Tiež som o tejto múdrej teórii nevedel a pri výbere budúcej celoživotnej partnerky som sa plne spoľahol na pud sebazáchovy. Hlavne ten jej...

NÁZORNÝ OSOBNÝ PRÍKLAD

Svoju ženu Janinu poznám už viac ako tridsať rokov. Najskôr sedem rokov výberového konania a potom štvrťstoročie manželstva. Nemalo by ma teda u nej už nič prekvapiť. Minule ju seklo. Poriadne, chúďa moje, naozaj sa ledva hýbala. Ale brala to statočne, no ako skúsená telocvikárka. Lenže ja som bol celkom iný, takmer som sa nepoznával. Toľko nehy, pozornosti, no vzorový príklad troch S spomínaných v úvode našich úvah – bol v tom súcit, starosť aj to súženie. Lenže aj seba už poznám viac ako polstoročie. Kde sa teda vo mne zobralo toľko nežnej opatery, potreby ochraňovať, ale aj (priznajme to) nadšenia z jej nehybnosti?! Toľko som to rozoberal, až sa moja drahá zase postavila na nohy. No a vtedy mi to došlo!

Seknutý partner je – predvídateľný. A je to predvídanie celkom príjemné. Vieme, že potrebuje opateru, a aj odozva na ňu je predvídateľná. Stúpame na cene, sme predvídateľne užitoční! Funguje to aj obecne, všimnime si akí sme, keď máme hostí zo zahraničia. No vzorrovia láskavosti a pohostinnosti! Koľko dobroprajnosti v nás je, na tú chvíľu. Ale peknú chvíľu.

Myslím, že vo vzťahu sa najviac bojíme nečakaných zvratov. Toho, že nás prílišná pohyblivosť, nezávislosť a samostatnosť toho druhého drží stále v strehu. Kto to má vydržať toľké roky? Aj brankár vychytá všetky puky, keď má čas sa pripraviť. Seknutý partner nemá silu, ani náladu nás čímsi zaskočiť. Bol by teda ideálny. No ale keby bol zasa niekto až tak priezračne čitateľný a dokonca až vypočítateľný – to by bola predsa nuda.

Tak ako teda? Pekelná dilema..

Riešenie:

Nemáte nejaké? Zišlo by sa, lebo moja žena už zase lieta, ako keby jej niekto zapol turbovrtuľový pohon...

A EŠTE NIEČO

Na besedách s čitateľmi (a hlavne čitateľkami) som prišiel ešte na dve S. Veď správna deva mala mať v minulosti päť P, tak by správny vzťah mohol mať pre zmenu päť S. Takže aj s odkazom na vyjadrenie Dr. Plzáka pridávame:

Spoľahlivosť – lebo, keď sa na partnera nemôžete spoľahnúť, tak vám ani päť P nepomôže!

Solidaritu – veď, nech sa deje, čo sa deje, mali by ste mať na svojej strane s istotou aspoň jednu dospelú bytosť (okrem rodičov) a to je práve partner!

NAOZAJ IDEÁLNA PARTNERKA

Tých povestných päť P by sme nemali len tak odbiť. Naši predkovia mali omnoho viac času, než my, odhadnúť, aké vlastnosti a danosti ženy sú ideálne pre manželstvo. Musela tak byť:

1. PEKNÁ. Tomu do určitého veku napomáha Príroda veľkou injektážou hormónov, až sa čudujeme, ako sa aj škaredé káčatká menia aspoň na čas na labute. A práve ten čas je dôležitý. Kým nebol celý priemysel udržiavania ženskej krásy, bolo jasné, že pretlak hormónov časom vyvanie a takto Prírodou opustená deva už veľa šancí očariť mužské okolie nemala. A každý trvalejší vzťah začína očarením.

2. Má veľa PEŇAZÍ, ale myslelo sa tým obecne bohatstvo. Vrátane toho duševného vďaka vzdelaniu. A nezabúdajme na vtedy povinnú „výbavu“ (prednostne vybavenie do domácnosti od perín až po porcelánový servis), o ktorej pravidelnú inováciu sa starali najmä babičky.

3. PRACOVITÁ, čo súviselo s predpokladom, že jej hlavným zamestnaním bude vedenie domácnosti.

4. POBOŽNÁ/ POSLUŠNÁ, čo malo byť zárukou dodržiavania náboženských princípov morálneho života a tým pádom pokoja v rodine.

5.   PANNA. Tu sa zastavme. Príroda by nestvorila panenskú blanu, keby to nemalo zásadný význam pre jej hlavný cieľ – reprodukciu daného druhu. V ľudskom prípade išlo o záruku jednej rodovej línie a teda istoty, že následní dediči (najmä prvorodený syn) sú skutočne vlastní a oplatí sa do nich investovať námahu, čas aj majetok.

Poučenie:

Posúďte sami, čo z týchto princípov dnes ešte platí. A dramatický rozdiel v rozvodovosti od kedysi náboženstvom vynútenej nuly po dnešnú pandémiu.

NAOZAJ IDEÁLNY PARTNER?

Mladý muž na poslednú chvíľu dobehne vlak, naskočí a zrúti sa na sedadlo v kupé, kde sedí len jeden starší pán. Ten sa na neho povzbudzujúco usmeje a povie:

„Máte perfektný timing, presne na minútu. Ako starý Majer.“

Mladý muž vďačne odpovie:

„Som rád, že som to stihol. Viete, idem na jednu vedeckú konferenciu...“

„No, čo hovorím, presne ako starý Majer! Ten bol tiež nesmierne sčítaný, ale aj zručný. Všetko vedel opraviť. Nie ako ja. Navyše mal fantastickú pamäť, pamätal si narodeniny každého člena rodiny. Ja si nespomeniem ani na tie svoje. Okrem toho mal úplný prehľad o jedlách a vínach, čo sa k nim hodia. Ozaj, a kam cestujete?“

„Do hlavného mesta.“

„No ako starý Majer! Ten nikdy nemal malé ciele. Vždy len tie najvyššie. Ten, keby chcel, mohol hrať tenis na svetovej úrovni. A jeho barytón by sa ujal aj v La Scale, keby to skúsil. A tancoval, že by ho v muzikáloch nosili na rukách, keby sa do nejakého prihlásil. Nie ako ja, ja nič z toho neovládam. Nikdy sa mu nevyrovnám.“

Mladý muž sa chce zavďačiť, a tak nadhodí:

„Ten Majer, to musel byť teda naozaj chlapík.“

Starší pán vyvráti oči

„Keby len to, bol to génius! Ovládal všetky jazyky, ktoré kedy počul, vedel všetky remeslá, ktoré kedy videl, a mal všetky cnosti, o ktorých sa ženám sníva. Ten vedel ako potešiť ženu a nikdy žiadnu nepoúčal, hoci sa mohla aj mýliť. Bol taký nežný a zároveň mužný. Proti Majerovi som úplná nula.“

„Úžasné! Že som o ňom ešte nepočul. A to bol váš priateľ?“

Starší muž smutne zavrtí hlavou a dodá:

„Ale vôbec nie, v živote som ho nevidel. Len som si zobral za ženu vdovu po ňom...“

Poučenie:

Zmierme sa s tým, vážení. Ideálni partneri sú buď po smrti, alebo žijú s niekým iným.

ASPOŇ NÁZNAK IDEÁLU

Viete o tom, že mačky NIE SÚ čistotné? Naopak, celkom premyslene nadelia milujúcim majiteľom mláčky na tie najháklivejšie miesta – na periny, na gauč, do topánok. Neodnaučíte ich to, kým im neporozumiete. Prvé ponaučenie znie – nie sú váš majetok. Musíte ich rešpektovať alebo vyhodiť z domu. Ak si privedieme domov manžela, či manželku, prečo si myslíme, že je to náš majetok? Prečo sa im nesnažíme porozumieť?

Zoberme to rozumne. Váš vzťah už nebude nikdy taký, aký bol prvé mesiace, čo ste spolu chodili. Zmierte sa s tým a prestaňte sa sťažovať kamarátkam. Čakajú vás zasa iné etapy vzájomného vzťahu.

Všetko začína pozorným a trpezlivým výberom. Jedna slečna to mala jasné aj bez veľkého špekulovania:

„Ja idem na rande len s takým, čo si ma odvezie, aj privezie.“

Áno, vlastníctvo auta je pozoruhodný argument pri výbere, len by bolo dobré vedieť aj to, kto v ňom sedí. Možno to niektorú slečnu prekvapí, ale do určitej značky auta sa nerodíme automaticky.

Aj muži si vyberajú. Tvrdí sa, že mnohí hľadajú v nastávajúcej obraz svojej matky. Je to trochu mysteriózne a hlavne sa s tým ťažko dá niečo rozumné urobiť. Ale ja vám poradím partnera, ktorý sa aj bez mystérií blíži k ideálu. Verte, najlepší snúbenec je taký, ktorý ešte aj v deň svadby môže odísť bez následkov. Znie to hrozne, však?

Vysvetlenie je prosté – taký muž už totiž nie je slepo zaľúbený a nehrozí, že keď po svadobnej hostine vytriezvie, tak utečie. Dôležité je tiež, že prichádza bez záväzkov akými sú neželané dieťa, či financie alebo konexie rodiny nevesty.

Riešenie:

Ak teda nemusí ísť k oltáru, a predsa neuteká, robí tak zo slobodnej vôle, s ktorou môžete počítať naozaj na dlho. Takého sa držte a už nepustite.

ŤAŽKO NA CVIČISKU..

...ľahko na bojisku. To hovoril ruský generál Kutuzov. A ja dodávam – ťažký výber partnera, ľahké manželstvo. Vyberajte si! Nikto z nás nemá presne nakalibrovaný radar na toho správneho partnera. Takže je to nutne aj o omyloch. Ale to najhoršie je, že zo strachu z nezáväzného omylu si zoberieme jeden celoživotný omyl, lebo je poruke. V živote sa musíme vyrovnať so štyrmi druhmi strachu: strach zo smrti, existenčný strach, strach z konfrontácie a strach zo samoty. Ten posledný nás vedie k tomu, že sa vrhneme do náručia obvykle tomu prvému, ktorý sa aspoň priblíži k našej predstave o veľkej láske. My chceme, aby to bol ten pravý. A potom, už v manželstve, sa čudujeme. Najviac v posteli, pretože tam ten unáhlený výber pocítime najskôr. Pri príprave novej verzie tejto knihy mi napísala čitateľka Lucia priamočiaro podľa slovenského príslovia: „Kríza manželského sexu začína už výberom partnera – škoda riť biť, keď sa už posrala...“

Poučenie:

Márne sa budeme pokúšať učiť papagája hovoriť, keď sme si kúpili plyšového a bez bateriek. No iste, bol v akcii a za facku, ale čo teraz s ním?

Riešenie:

Mnohí tušia, že idú do celoživotného zväzku s niekým, kto nie je úplný ideál. Namýšľajú si pritom, že ho časom na ideál prerobia. A výsledok je taký, že časom sa nielenže nezhodnú v posteli, ale takmer v ničom. Už aj hovoriť spolu im príde zaťažko...

EŠTE AJ DNES?

V komunistickom „raji na zemi“ pri výbere partnera, či partnerky majetok nerozhodoval. Veď väčšina ho nemala a kto mal, neohúril až tak, ako dnes. Ale časy sa menia. Tu je príbeh, ktorý mi porozprávala šarmantná Bratislavčanka, krehká blondína, Jarka. Ešte za komunistického režimu sa vďaka spriatelenému novinárovi zoznámila s príťažlivým Cyperčanom. Videli sa len raz počas spoločnej večere, ale krátko na to dostala pozvanie na návštevu jeho krajiny. Režim ju však nepustil, a tak dlhých pätnásť rokov o exotickom známom ani nepočula. Ale hneď po revolúcii, v decembri 1989, sa ozval, dokázal dokonca vypátrať jej zmenené telefónne číslo, a povedal:

„Tak teraz už môžeš prísť. Posielam ti letenku.“

Naša Jarka, hoci známosti mala, bola stále slobodná a cestovanie bolo jej snom. Rýchlo sa pobalila a ani ju neprekvapilo, že si na cestu mala vziať aj potvrdenie, že nie je vydatá. Na Cypre ju čakalo kráľovské privítanie. Jej známy bol prvorodeným synom známej hotelierskej rodiny, kde ju prijali veľmi prívetivo. A už o dva dni ju čakalo prekvapenie – ponuka na sobáš. Neodmietla a už o niekoľko dní boli vďaka ústretovosti našej ambasády zosobášení. Potiaľ by bolo všetko v poriadku, lenže mladoženíchova rodina bola takým rýchlym spádom udalostí zaskočená. Úprimne sa zľakli predstavy, že výlučný dedič ich obrovského majetku si neberie žiadnu perspektívnu miestnu nevestu, ale cudzinku z neveľmi známej krajiny. A keďže na Cypre rozhoduje cirkevný sobáš, ku ktorému je nutný aj súhlas rodičov, naša Jarka sa stala nevestou len napoly. Najmä jej perspektívna svokra bola nielen proti sobášu, ale aj proti kontaktom mladého páru, a tak sa stretávali inkognito ešte približne pol roka. Perspektívny manžel už nikdy nepricestoval na Slovensko, to by sa ľahko prezradilo a bál sa vydedenia. Ešte celých ďalších pätnásť rokov čakala naša Jarka na to, či sa stane právoplatnou manželkou svojej, teraz už celoživotnej známosti, ale tá sa nikdy nenaplnila. Keď ho po rokoch opäť stretla, bol to rezignovaný, spustnutý alkoholik.

Poučenie:

Dodnes je slobodná, šarmantná a smutná.

Table of Contents

Title Page

I. VÝBER PARTNERA